CELEX: 32022D0997
Language: ro
Date: 2022-04-07 00:00:00
Title: Decizia (UE) 2022/997 a Consiliului din 7 aprilie 2022 privind poziția care urmează să fie adoptată în numele Uniunii Europene în cadrul celei de a zecea reuniuni a Conferinței părților la Convenția de la Stockholm privind poluanții organici persistenți în legătură cu propunerea de modificare a anexei A la respectiva convenție

27.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 168/63
               
            
         DECIZIA (UE) 2022/997 A CONSILIULUI
         din 7 aprilie 2022
         privind poziția care urmează să fie adoptată în numele Uniunii Europene în cadrul celei de a zecea reuniuni a Conferinței părților la Convenția de la Stockholm privind poluanții organici persistenți în legătură cu propunerea de modificare a anexei A la respectiva convenție
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția de la Stockholm privind poluanții organici persistenți (denumită în continuare „convenția”) a intrat în vigoare la 17 mai 2004 și a fost încheiată în numele Uniunii prin Decizia 2006/507/CE a Consiliului (1).
                  
               
                     (2)
                  
                  
                     Regulamentul (UE) 2019/1021 al Parlamentului European și al Consiliului (2) pune în aplicare convenția în cadrul Uniunii.
                  
               
                     (3)
                  
                  
                     În temeiul articolului 8 din convenție, Conferința părților la convenție poate să includă substanțe chimice pe listele din anexele A, B și/sau C la convenție și să specifice măsurile de control referitoare la respectivele substanțe chimice.
                  
               
                     (4)
                  
                  
                     La cea de a zecea reuniune a Conferinței părților la convenție urmează să se adopte o decizie de includere a unor noi substanțe chimice pe lista din anexa A la convenție.
                  
               
                     (5)
                  
                  
                     Pentru a proteja sănătatea umană și mediul împotriva unor noi emisii de acid perfluorohexan sulfonic (PFHxS), de săruri ale acestuia și de compuși înrudiți cu acesta, este necesar să se reducă sau să se elimine producerea și utilizarea acestor substanțe chimice la nivel mondial și să se susțină includerea lor pe listele prevăzute în anexele relevante la convenție.
                  
               
                     (6)
                  
                  
                     Este oportun să se stabilească poziția care urmează să fie adoptată în numele Uniunii în cadrul Conferinței părților în ceea ce privește amendamentele la anexa A la convenție, deoarece amendamentele respective vor avea caracter obligatoriu pentru Uniune,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul celei de a zecea reuniuni a Conferinței părților la Convenția de la Stockholm privind poluanții organici persistenți constă în susținerea includerii acidului perfluorohexan sulfonic (PFHxS), a sărurilor acestuia și a compușilor înrudiți cu acesta în anexa A la convenție, ținând seama în mod corespunzător de recomandările relevante ale Comitetului de examinare a poluanților organici persistenți fără derogări specifice.
         
         
            Articolul 2
            În funcție de evoluțiile din cadrul celei de a zecea reuniuni a Conferinței părților la convenție, reprezentanții Uniunii pot conveni asupra unei ajustări a poziției menționate la articolul 1, în cadrul consultărilor cu statele membre care se desfășoară pe parcursul reuniunilor de coordonare la fața locului, fără a fi necesară o nouă decizie a Consiliului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Luxemburg, 7 aprilie 2022.
            
               
                  Pentru Consiliu
               
               
                  Președintele
               
               J. DENORMANDIE
            
         
         
            (1)  Decizia 2006/507/CE a Consiliului din 14 octombrie 2004 privind încheierea, în numele Comunității Europene, a Convenției de la Stockholm privind poluanții organici persistenți (JO L 209, 31.7.2006, p. 1).
         
            (2)  Regulamentul (UE) 2019/1021 al Parlamentului European și al Consiliului din 20 iunie 2019 privind poluanții organici persistenți (JO L 169, 25.6.2019, p. 45).